**Erling Sverdrup** (født 23. februar 1917, død 15. mars 1994) var en norsk statistiker. Han tilegnes mye av æren for å ha bygget opp fagene matematisk statistikk og det moderne aktuarstudiet i Norge. Han var bror av Jakob Sverdrup.

Biografi
--------

Sverdrup deltok i et kurs i kryptografi, holdt av Ragnvald Alfred Roscher Lund i Forsvarsdepartementets opplysningskontor. Under felttoget i Norge i 1940 var Sverdrup med i chifferavdelingen ved Forsvarets Overkommando, og han fulgte overkommandoen fram til kapitulasjonen i juni 1940. Sverdrup var under hele andre verdenskrig engasjert i chiffertjenesten. Han ble beordret til en rekke steder verden rundt for å organisere det norske chiffersambandet. Deretter var han to og et halvt år i London som sjef for chifferavdelingen i Forsvarets Overkommando avdeling II (FO II). Fra høsten 1944 og til krigens slutt tjenestegjorde han i Finnmark. Han fullførte embetseksamen som aktuar høsten 1945. Etter krigen ble han kaptein og sjef ved Chifferkontoret i Forsvarets Overkommando, fram til 1946.

I 1948 ble Sverdrup vitenskapelig assistent ved Forsikringsteknisk seminar, hvor utdannelsen i aktuarspesifikke fag foregikk. Han var noen studieår i USA som stipendiat ved Columbia University og tok doktorgraden i 1952. I 1953 ble han utnevnt til professor i forsikringsmatematikk med matematisk statistikk ved Det matematisk-naturvitenskapelige fakultet ved Universitetet i Oslo, en stilling han hadde til han gikk av med pensjon. 

Han var gjesteprofessor ved Columbia University fra 1963 til 1964.

Erling Sverdrup var æresmedlem av Norsk statistisk forening, og i forbindelse med 70-årsdagen til Sverdrup ble det utgitt et festskrift. Han var også æresmedlem i Den Norske Aktuarforening, først og fremst for sin innsats for utvikling av aktuarfaget og aktuarutdannelsen i Norge. I perioden 1968-1982 var han norsk redaktør av Scandinavian Actuarial Journal.

Sverdrupprisene en norsk forskningspris til minne om Sverdrup. Prisen deles ut av Norsk statistisk forening.

Referanser
----------

1. 1 2 3 4   Scientific Legacy Database, besøkt 16. desember 2022[Hentet fra Wikidata]
2. 1 2   MacTutor History of Mathematics archive[Hentet fra Wikidata]
3. 1 2   nbl.snl.no[Hentet fra Wikidata]
4. ↑   www.begravdeioslo.no[Hentet fra Wikidata]
5. ↑  Borgan, Ø. (2004) Sverdrup, Erling (1917–1994). Encyclopedia of Actuarial Sciences (eds. J.L. Teugels and B. Sundt), vol 3, pp. 1665-1666
6. ↑  Jacobsen, Alf R. (1950-) (1989). *Svartkammeret: den innerste hemmeligheten*. [Oslo]: Cappelen. ISBN 8273501558, ISBN 8202112184.
7. ↑  Høyland, Arnljot (1924-2002) (1995). *Litt fra statistikkfagets historie i Norge*. Trondheim: De matematiske institutter, Universitetet i Trondheim. s. 23.
8. ↑  «Personalia/Reportasjer». *Aftenposten*. 23. februar 1977. s. 9.
9. ↑  E. Falk, G. Harbitz jr. H. Haugland og A. Aamodt: Den Norske Aktuarforening 100 år, 2004
10. ↑  «Sverdrup-prisen - Norsk statistisk forening». *www.norskstatistiskforening.no*. Besøkt 24. juni 2021.

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** MacTutor **·** Historisk befolkningsregister **·** BIBSYS **·** Geni **·** VIAF **·** GND **·** LCCN **·** ISNI **·** SUDOC
 |